Ilkka Kanervan ulkoministeriys päättyi Kanervan–Tukiaisen tekstiviestikohun seurauksena.
Johanna Tukiainen joulukuussa 2010.
**Kanervan–Tukiaisen tekstiviestikohu** oli keväällä 2008 julkisuuteen tullut tapahtumasarja, jossa Suomen ulkoasiainministeri Ilkka Kanerva vaihtoi satoja sävyltään "ehdottelevia ja flirttailevia" tekstiviestejä eroottisen tanssijan Johanna Tukiaisen kanssa. Kanerva jätti kohun takia ulkoministerin tehtävänsä 4. huhtikuuta 2008.

Kohu herätti huomiota ulkomaita myöten. Sen saamasta kansainvälisestä huomiosta kertoo myös se, että uutistoimisto Reuters valitsi Johanna Tukiaista esittävän kuvan vuoden 2008 merkittävimpien uutiskuvien joukkoon. Kuvan oli ottanut Lehtikuvan Markku Ulander.

Taustaa
-------

Ilkka Kanervan yksityiselämä nosti hänet usein otsikoihin. Kanervalla oli naistenmiehen maine ja hän tunsi useita naispuolisia julkisuuden henkilöitä. Vuonna 2005 eduskunnan varapuhemiehenä toiminut Kanerva nostatti kohun lähetettyään lukuisia tekstiviestejä Vesa Keskisen naisystävänä tunnetuksi tulleelle Marika Fingerroosille. Viestejä saivat myös valokuvamallit Anne-Mari Berg ja Linda Sonntag sekä vaatesuunnittelija Olivia Kortelainen. Kohun johdosta Kanerva myönsi tehneensä virheen ja lupasi puolueelleen kokoomukselle, ettei tilanne toistuisi. Kanerva oli myös keväällä 2007 ulkoministeriksi tullessaan luvannut puoluejohtaja Jyrki Kataiselle, ettei hänen yksityiselämänsä aiheuttaisi enää kiusallisia tilanteita.

Tapahtumien kulku
-----------------

Maaliskuussa 2008 Hymy-lehti kertoi Kanervan olleen viestinvaihdossa muun muassa eroottisena tanssijana toimineen Johanna Tukiaisen kanssa. Tukiainen sanoi saaneensa tekstiviestejä Kanervalta kaikkina vuorokauden aikoina. Yhteensä Kanerva lähetti sisällöltään "ehdottelevia ja flirttailevia" viestejä noin 200 kappaletta.

Kanervan tulkittiin aluksi kiistäneen tekstiviestien lähettämisen Ylen ruotsinkielisen toimituksen kysyttyä häneltä asiasta. Kanerva itse kertoi vain kieltäytyneensä kommentoimasta asiaa ja muutaman päivän kuluttua hän myönsi lähettäneensä viestit. 13. maaliskuuta 2008 Kanerva pyysi Brysselissä pitämässään tiedotustilaisuudessa anteeksi tapahtunutta ja pääministeri Matti Vanhanen piti tapausta loppuunkäsiteltynä.

### Kannanottoja

Tekstiviestit herättivät paljon huomiota mediassa ja esimerkiksi ruotsalainen Aftonbladet-sanomalehti nosti tekstiviestikohun ykkösuutisekseen verkkosivuillaan. Kohu kasvoi lopulta niin suureksi, että sitä kommentoivat pääministeri Vanhanen, kokoomuksen puheenjohtaja Katainen ja tasavallan presidentti Tarja Halonen. Halonen toivoi Kanervan ottaneen opikseen, muttei suostunut kommentoimaan, oliko Kanerva käyttäytynyt ministerin arvovallalle sopimattomasti.

Ilta-Sanomat kertoi perjantaina 14. maaliskuuta 2008 englantilaisen politiikan asiantuntijan ja kommentaattorin Iain Dalen pitävän itsestäänselvyytenä, että Kanervan käytös tekee hänestä turvallisuusriskin Suomelle. Myös Suojelupoliisi oli huolissaan Kanervan tekstittelystä nuorille naisille, muttei pitänyt häntä turvallisuusriskinä. Sekä Kanerva että Tukiainen kertoivat saaneensa tekstiviestijupakan seurauksena tappouhkauksia.

17. maaliskuuta 2008 kokoomuksen kansanedustaja Tuija Nurmi vaati Kanervan eroa. 28. maaliskuuta SDP:n puheenjohtaja Eero Heinäluoma vaati Yle TV1:n Lauantaiseurassa kokoomukselta selkeää kannanottoa siihen, tukeeko se ulkoministeriä vai ei. Hän sanoi tapauksen alkaneen vaikuttaa Suomen uskottavuuteen ulkoasiain hallinnan osalta.

Tekstiviestikohun takia Kanervasta tehtiin oikeuskanslerille kantelu, jossa pyydettiin selvittämään, oliko Kanerva rikkonut virkamieslain 14. pykälää, jonka mukaan virkamiehen on käyttäydyttävä asemansa ja tehtäviensä edellyttämällä tavalla. Kantelussa mainitut virheet olivat virka-aseman ja työpuhelimen väärinkäyttö, suurelle yleisölle valehteleminen sekä seksuaalinen ja kotirauhan häirintä. 25. maaliskuuta mennessä Kanervasta oli tehty jo yhdeksän kantelua, joissa vaadittiin oikeuskansleria ja eduskunnan oikeusasiamiestä ottamaan kantaa Kanervan toimiin ministerinä.

31. maaliskuuta oikeuskansleri Jaakko Jonkka antoi asiasta päätöksensä, jonka mukaan mitään lakia ei ollut rikottu eivätkä kantelut aiheuttaneet toimia. Hän kertoi, ettei tällaisten asioiden arviointi kuulu hänen toimialaansa, vaan siitä vastaavat lähinnä ne poliittisen päätöksenteon toimielimet, jotka ovat olleet päättämässä hallituksen kokoonpanosta, ja perustuslain mukaan ministerit ovat virkatoimistaan vastuunalaisia eduskunnalle. Hän kuitenkin muistutti, että ministerin rehellisyyden arvioimisessa kysymys ei ole yksittäisten henkilöiden tai tahojen tekemästä arvioinnista, vaan myös yleisestä näkemyksestä.

### Viestien vuotaminen tiedotusvälineisiin

Hymy-lehti ilmoitti 27. maaliskuuta julkaisevansa viestejä, minkä seurauksena Tukiainen jätti käräjäoikeudelle turvaamistoimihakemuksen, jossa vaati oikeutta estämään viestien julkaisemisen. Suomen Kuvalehden tiedon mukaan julkaisukieltoa haettiin myös sillä perusteella, että Kanervakin vastusti viestien julkaisemista. Käräjäoikeus hylkäsi vaatimuksen väliaikaisesta turvaamistoimesta. Lehdellä ei siten ollut laillista estettä viestien julkaisemiselle, vaikka Tukiainen palautti viesteistä saamansa palkkion, yritti tuloksettomasti purkaa Hymyn kanssa tekemänsä sopimuksen ja sitoutui maksamaan lehdelle 10 000 euron sopimussakon.

29. maaliskuuta Tukiainen myönsi viestien sisältävän "alapään juttuja", ja Ilta-Sanomat julkaisi yhden viesteistä, jossa Kanerva kysyi Tukiaiselta, haluaisiko tämä "tehdä sitä jossain jännässä paikassa", ja tiedusteli, mikä se paikka voisi olla. Viesti oli lähetetty aamuyöllä 20. helmikuuta. Kanerva väitti viestin sisällön olleen vastaus Tukiaisen tekemään ehdotukseen. Tukiainen kiisti tämän väittäen Kanervan valehtelevan. Kokoomuksen eduskuntaryhmän varapuheenjohtaja Marja Tiura oli aikaisemmin kertonut Kanervan vakuuttaneen puolueensa jäsenille, ettei viesteissä ollut alapään juttuja.

Hymy-lehti julkaisi lisää viestejä 1. huhtikuuta. Viesteissä Kanerva muun muassa kysyi Tukiaiselta oliko tämä pitänyt puutarhansa kunnossa ja sopisiko hänen koskettaa Tukiaista yökerhossa sormilla. Lisäksi Kanerva ilmaisi viesteissään kiinnostusta Tukiaisen Julia-siskoon. Kanerva myös pyysi Tukiaista hoitamaan asian niin ettei siitä tule juttuja lehtiin.

### Kanervan ero ulkoministerin tehtävästä

Myös ulkomailla tiedotusvälineet alkoivat kertoa Suomen ulkoministerin tekstiviestittelystä ja Hymy-lehden julkaistua tekstiviestejä kokoomuksen puheenjohtaja Jyrki Katainen antoi 1. huhtikuuta 2008 lausunnon, jonka mukaan Kanerva ei voisi jatkaa ministerinä. Syitä olivat "harkintakyvyn puute yksityiselämässä, hämmennystä aiheuttaneet lausunnot sekä toimintakyvyn heikkeneminen yleisen uskottavuuden romahdettua". Kanerva jäi samana päivänä sairauslomalle. 4. huhtikuuta uutena ulkoministerinä aloitti Euroopan parlamentin jäsen Alexander Stubb.

Kanervan ero uutisoitiin ympäri maailmaa. Suuren huomion se sai Virossa, Ruotsissa ja Norjassa. Kansainvälisten uutistoimistojen välityksellä uutinen levisi ympäri maailman. Reutersin uutista käyttivät verkkolehdet Uudesta-Seelannista Yhdysvaltoihin, missä se pääsi muun muassa CNN:n etusivulle. Kohun kustannuksella pilaili myös Japanin merkittävimpiin televisiokanaviin kuuluva Fuji TV. Myös brittiläinen BBC uutisoi aiheesta. Ruotsalainen Aftonbladet-lehti nimesi Ilkka Kanervan törkyvaariksi.

Mediatutkija Erkki Karvosen mukaan eron syynä oli valehtelu kohun alkuvaiheessa ja pitkään jatkunut kielteinen julkisuus, jolle ei näkynyt loppua.

Lähteet
-------

1. ↑  Kokoomus esittää ulkoministeriksi Alexander Stubbia *formin.finland.fi*.  1.4.2008. Ulkoasiainministeriö.  Arkistoitu 26.4.2014. Viitattu 27.11.2009.
2. ↑  Mäkelä, Katriina: Norjassa Tukiaisen kuvan kera *iltalehti.fi*.  1.4.2008. Kustannusosakeyhtiö Iltalehti.  Arkistoitu 2.4.2008. Viitattu 27.11.2009.
3. ↑  Johanna Tukiainen pääsi Reutersin kuvakavalkaadiin *HS.fi*.  7.12.2008. Sanoma News Oy.  Arkistoitu 7.11.2012. Viitattu 27.11.2009.
4. ↑  Kanerva tekstiviesteissä: Millaiset alusvaatteet sulla on? *MTV Viihde*.  7.3.2008. MTV Oy.  Arkistoitu 26.4.2014. Viitattu 26.4.2014.
5. ↑  Jasmin Mäntylä: Minulla ja Ikellä on kaikki ok *MTV Viihde*.  7.3.2008. MTV Oy.  Arkistoitu 26.4.2014. Viitattu 26.4.2014.
6. ↑  Aunila, Seija: Ilkka Kanervan kujanjuoksu *Elävä areena*. Yle.
7. ↑  Kanervan naiset mediassa.  *Iltalehti*, 2008, nro 14.3, s. 7.
8. 1 2  Lehtiö, Karri: Kanerva valehteli *iltalehti.fi*.  11.3.2008. Kustannusosakeyhtiö Iltalehti.  Arkistoitu 14.3.2008. Viitattu 27.11.2009.
9. ↑  Katainen: "Kanerva petti luottamuksen" *iltasanomat.fi*.  1.4.2008. Sanoma News Oy.  Arkistoitu 16.4.2008. Viitattu 27.11.2009.
10. 1 2  Kanerva myöntää lähettäneensä tekstiviestejä *Yle Uutiset*.  10.3.2008. Yleisradio Oy.  Arkistoitu 26.4.2014. Viitattu 26.4.2014.
11. ↑  Pirhonen, Kalle: Johanna Tukiainen: Ike ehdotti tapaamista *iltasanomat.fi*.  11.3.2008. Sanoma News Oy.  Arkistoitu 17.6.2008. Viitattu 27.11.2009.
12. ↑  Paalasmaa, Petteri: Kanerva myöntää viestit nuorelle tanssijalle (Internet Archive) *Uusisuomi.fi*.  10.3.2008. Uusi Suomi.  Arkistoitu 11.3.2008. Viitattu 26.4.2014.
13. ↑  Vanhanen pitää Kanervan tapausta loppuunkäsiteltynä *Yle Uutiset*.  14.3.2008. Yleisradio Oy.  Arkistoitu 26.4.2014. Viitattu 26.4.2014.
14. ↑  Kanervan tekstiviestit ruotsalaislehden ykkösuutinen *HS.fi*.  11.3.2008.  Arkistoitu 26.4.2014. Viitattu 26.4.2014.
15. 1 2  Ukkola, Sanna: Ilkka Kanerva vakuuttaa IS:lle: En ole turvallisuusriski *iltasanomat.fi*.  14.03.2008. Sanoma News Oy.  Arkistoitu 27.4.2014. Viitattu 27.11.2009.
16. ↑  Vanhasta ärsyttää Ruusus-jutun niputus Kanervaan *iltalehti.fi*.  6.4.2008. Kustannusosakeyhtiö Iltalehti.  Arkistoitu 8.4.2008. Viitattu 27.11.2009.
17. ↑  Kanervan tekstiviestikohu "kyrsii" Kataista *Iltasanomat.fi*.  15.3.2008.  Arkistoitu 3.2.2011. Viitattu 26.4.2014.
18. ↑  Honkanen, Miia: "Ike on jo iso mies!" *iltalehti.fi*.  10.3.2008. Kustannusosakeyhtiö Iltalehti.  Arkistoitu 11.3.2008. Viitattu 27.11.2009.
19. 1 2  Halonen kyseli laillisuutta kännykkäskandaalissa *iltalehti.fi*.  29.3.2008. Kustannusosakeyhtiö Iltalehti.  Arkistoitu 30.3.2008. Viitattu 27.11.2009.
20. ↑  Halonen: Poliitikoilta odotetaan ainakin keskivertoa käytöstä *iltalehti.fi*.  3.4.2008. Kustannusosakeyhtiö Iltalehti.  Arkistoitu 5.4.2008. Viitattu 27.11.2009.
21. ↑  Halonen toivoo Kanervan ottaneen opiksi *iltalehti.fi*.  29.3.2008. Kustannusosakeyhtiö Iltalehti.  Arkistoitu 30.3.2008. Viitattu 27.11.2009.
22. ↑  Markkula, Hannes: Supo: Kanervan tekstariepisodi ei turvallisuusriski *iltasanomat.fi*.  18.3.2008. Sanoma News Oy.  Arkistoitu 27.4.2014. Viitattu 27.11.2009.
23. ↑  Kupiainen, Jari: Ministerin henkeä uhattu *iltalehti.fi*.  18.3.2008. Kustannusosakeyhtiö Iltalehti.  Arkistoitu 19.3.2008. Viitattu 27.11.2009.
24. ↑  Lehtiö, Karri: Tukiainen saanut tappouhkauksia *iltalehti.fi*.  17.3.2008. Kustannusosakeyhtiö Iltalehti.  Arkistoitu 18.3.2008. Viitattu 27.11.2009.
25. ↑  Kokoomuksen kansanedustaja Nurmi vaatii ulkoministeri Kanervan eroa *Yle Uutiset*.  17.3.2008. Yleisradio Oy.  Arkistoitu 26.4.2014. Viitattu 26.4.2014.
26. ↑  Heinäluoma vaatii kokoomukselta kantaa Kanervaan *iltalehti.fi*.  29.3.2008. Kustannusosakeyhtiö Iltalehti.  Arkistoitu 30.3.2008. Viitattu 27.11.2009.
27. ↑  Virkamieslaki
28. ↑  Pohjanpalo, Olli: Kanervasta tehty kantelu oikeuskanslerille *HS.fi*.  16.3.2008. Sanoma News Oy.  Arkistoitu 18.3.2008. Viitattu 27.11.2009.
29. ↑  Kilpeläinen, Jaakko: Kanervan tapaus oikeuskanslerille *iltalehti.fi*.  16.3.2008. Kustannusosakeyhtiö Iltalehti.  Arkistoitu 18.3.2008. Viitattu 27.11.2009.
30. ↑  Mielonen, Matti: Kanervan toimista jo yhdeksän kantelua oikeuskanslerille *HS.fi*.  25.3.2008. Sanoma News Oy.  Arkistoitu 30.3.2008. Viitattu 27.11.2009.
31. ↑  Kanervasta tehty jo yhdeksän kantelua *iltalehti.fi*.  26.3.2008. Kustannusosakeyhtiö Iltalehti.  Arkistoitu 27.3.2008. Viitattu 27.11.2009.
32. ↑  Oikeuskansleri: Kanerva-kantelut eivät aiheuta toimia *iltalehti.fi*.  31.3.2008. Kustannusosakeyhtiö Iltalehti.  Arkistoitu 1.4.2008. Viitattu 27.11.2009.
33. ↑  Hymy julkaisee Kanervan kohuviestit *hymy.fi*.  27.3.2008. Yhtyneet Kuvalehdet Oy.  Arkistoitu 5.4.2008. Viitattu 27.11.2009.
34. ↑  Hymy julkaisee Kanervan kohutut tekstiviestit *iltalehti.fi*.  27.3.2008. Kustannusosakeyhtiö Iltalehti.  Arkistoitu 28.3.2008. Viitattu 27.11.2009.
35. ↑  Tukiainen yrittää estää kohuviestien julkaisun *iltalehti.fi*.  27.3.2008. Kustannusosakeyhtiö Iltalehti.  Arkistoitu 28.3.2008. Viitattu 27.11.2009.
36. ↑  Jantunen, Jyrki: Kokoomusjohto hämillään Kanerva-skandaalin uusista käänteistä *Suomenkuvalehti.fi*.  27.3.2008. Yhtyneet Kuvalehdet Oy.  Arkistoitu 26.4.2014. Viitattu 26.4.2014.
37. ↑  Tukiainen: Viesteissä ei pitäisi olla mitään "törkeää" *HS.fi*.  27.3.2008. Sanoma News Oy. Viitattu 27.11.2009.
38. ↑  Tukiainen: Palautin rahat Hymylle *iltalehti.fi*.  28.3.2008. Kustannusosakeyhtiö Iltalehti.  Arkistoitu 30.3.2008. Viitattu 27.11.2009.
39. ↑  Hymy-sopimuksen rikkominen maksaa Tukiaiselle maltaita *iltalehti.fi*.  27.3.2008. Kustannusosakeyhtiö Iltalehti.  Arkistoitu 30.3.2008. Viitattu 27.11.2009.
40. ↑  Tässä on Kanervan tekstiviesti *iltasanomat.fi*.  29.3.2008.  Arkistoitu 9.4.2008. Viitattu 29. maaliskuuta 2008.
41. 1 2  Lehti: Kanerva ehdotti "sitä" Tukiaiselle *iltalehti.fi*.  29.3.2008. Sanoma News Oy.  Arkistoitu 30.3.2008. Viitattu 27.11.2009.
42. ↑  Kanerva: Yhteenvetokeskustelu käydään vielä *iltalehti.fi*.  29.3.2008. Kustannusosakeyhtiö Iltalehti.  Arkistoitu 9.2.2011. Viitattu 27.11.2009.
43. ↑  Tukiainen: Kanerva valehtelee *iltalehti.fi*.  30.3.2008. Kustannusosakeyhtiö Iltalehti.  Arkistoitu 31.3.2008. Viitattu 27.11.2009.
44. ↑  Näin Kanerva tekstaili: "Miten ois koskettaa yökerhossa sua sormilla" *Iltasanomat.fi*.  1.4.2008.  Arkistoitu 26.4.2014. Viitattu 26.4.2014.
45. ↑  Katainen: Kanerva ei voi jatkaa ministerinä *Taloussanomat.fi*.  1.4.2008.  Arkistoitu 6.6.2008. Viitattu 26.4.2014.
46. ↑  Ulkoministeri Kanerva sairauslomalle *Formin.fi*.  1.4.2008. Ulkoasiainministeriö.  Arkistoitu 26.4.2014. Viitattu 26.4.2014.
47. ↑  Vuoristo, Pekka & Sauvala, Milka: Alexander Stubbista uusi ulkoministeri *HS.fi*.  1.4.2008.  Arkistoitu 2.4.2008. Viitattu 26.4.2014.
48. ↑  Kanerva peab SMS-skandaali pärast loobuma välisministri portfellist *postimees.ee*.  1.4.2008.  Arkistoitu 6.4.2008. Viitattu 1 huhtikuuta 2008. (viroksi)
49. ↑  Sex-sms fällde finländsk minister *svt.se*.  1.4.2008.  Arkistoitu 26.4.2014. Viitattu 26.4.2014. (ruotsiksi)
50. ↑  Finsk utenriksminister går av etter sms-skandale *vg.no*.  1.4.2008.  Arkistoitu 1.5.2008. Viitattu 1 huhtikuuta 2008. (norjaksi)
51. ↑  Finland minister sacked over texts scandal (Internet Archive) *CNN*.  1.4.2008.  Arkistoitu 5.4.2008. Viitattu 26.4.2014. (englanniksi)
52. ↑  Kanervan ero uutisoitiin kauempanakin *HS.fi*.  1.4.2008. Sanoma News Oy.  Arkistoitu 24.10.2012. Viitattu 27.11.2009.
53. ↑  Kanerva-kohu saavutti Japanin TV:n - katso video *iltasanomat.fi*.  31.3.2008.  Arkistoitu 5.5.2008. Viitattu 1.4.2008.  ja Fuji Tv:n uutinen aiheesta
54. ↑  Finnish FM loses job over texts *bbc.co.uk*.  1.4.2008. BBC.  Arkistoitu 3.4.2008. Viitattu 1.4.2008. (englanniksi)
55. ↑  Ministern skickade sex-sms till dansös *aftonbladet.se*.  11.3.2008.  Arkistoitu 14.3.2008.
56. ↑  Grahn, Sanni: Ruotsalaislehti: "Kanerva - törkyvaari" *iltalehti.fi*.  11.3.2008. Kustannusosakeyhtiö Iltalehti.  Arkistoitu 13.3.2008. Viitattu 27.11.2009.
57. ↑  Mediatutkija: Kanervan ero johtui valehtelusta *iltalehti.fi*.  1.4.2008. Kustannusosakeyhtiö Iltalehti.  Arkistoitu 2.4.2008. Viitattu 27.11.2009.

Aiheesta muualla
----------------

WikiuutisetWikiuutiset
Wikiuutisissa on aiheeseen liittyvä uutinen: 
***Katainen harmistunut Kanervan tekstiviestikohusta*** 

WikiuutisetWikiuutiset
Wikiuutisissa on aiheeseen liittyvä uutinen: 
***Kanerva ei aio pyytää eroa*** 

WikiuutisetWikiuutiset
Wikiuutisissa on aiheeseen liittyvä uutinen: 
***Iltasanomat julkisti yhden Kanerva-tekstiviestin*** 

* Ylen Elävä arkisto: Ilkka Kanervan kujanjuoksu